RTMC sê Paasnaweek-statistiek skokArgieffoto Die Padverkeersbestuurskorporasie (RTMC) het Sondag gesê die verkeerstatistiek vir die Paasnaweek skok nadat hy tot op daardie tydstip byna 20 000 boetes vir verskeie verkeersoortredings gedurende die naweek uitgereik het. RTMC het gesê dié statistiek sluit nié Maandag (17 April) in nie. Die organisasie het in ŉ verklaring gesê nagenoeg 800 mense is tussen Vrydag en Sondag in hegtenis geneem vir verskeie oortredings wat dronk- en roekelose bestuur insluit. Daar is beslag gelê op sowat 500 voertuie wat vir openbare vervoer gebruik is, omdat hulle nie die nodige bedryfslisensies gehad het nie. “ŉ Ontleding van statistieke wys dat spoed, die oorlading van goedere en bestuur sonder rybewyse of openbarevervoerpermitte die grootste oortredings gedurende hierdie tydperk blyk te wees,” het RTMC in ŉ verklaring gesê. ŉ Somtotaal van 4 605 bestuurders is gevang vir spoed, 430 vir oorlading van goedere en 1 907 vir bestuur sonder rybewyse. Nagenoeg 1 000 boetes is uitgereik vir voertuie met gladde bande en 845 vir foutiewe ligte. Die RTMC sê verder dat motoriste uiters waaksaam moet wees aangesien die paaie ongelooflik besig is. Meer as 2 000 voertuie ry elke uur deur die Mooi en Tugela Plaza, en meer as 1500 voertuie deur die Hoek Plaza op die N3.